Boland hoor wantrouemosie aan; geldsake bekyk | Maroela Media
Luidens ʼn verklaring wat Maandag deur die BRU uitgereik is, is die wantrouemosie toegelaat ondanks die ongrondwetlikheid daarvan. Pat Kuhn van die SA Rugbyunie (Saru) het by die stel van die mosie as voorsitter opgetree.
“Dis geen verrassing nie dat dit met ʼn oorweldigende meerderheid verslaan is,” word in die verklaring berig.
Die finansiële state het getoon dat die BRU die afgelope boekjaar met ʼn wins van R3 miljoen afgesluit het.
Dis die tweede opeenvolgende jaar dat die bond ʼn ongekwalifiseerde ouditverslag ontvang, in weerwil van mediaberigte wat die bestaan van allerhande wanpraktyke beweer het.
Vyf lede is tot die uitvoerende bestuur verkies: John Adams, Klaas Cloete, Maurice Markus, Burton Niemand en Bennie van Rooi.
Ivan Pekeur (president), Stephen Jones (visepresident) en Denver Pienaar se termyne duur voort.
Met verwysing na Boland se goeie Curriebekerseisoen verlede jaar sê Pekeur in die verklaring dat dit aanvegbaar is dat die Pumas, wat verlede jaar agste was, vanjaar voorkeur bo Boland kry wat sewende was.
Hy het gewys op die sukses van die huidige formaat van die BRU se klubligas en die groot skares wat klubwedstryde lok, en aangedui dat daar belangstelling is om van die wedstryde op TV uit te saai.